ΓΡΑΠΤΗ ΕΡΩΤΗΣΗ E-2715/02

υποβολή: Baroness Sarah Ludford (ELDR) προς την Επιτροπή

(26 Σεπτεμβρίου 2002)

Θέμα: Ο αναγκαστικός επαναπατρισμός προσφύγων από τη Βόρεια Κορέα εκ μέρους της Λαϊκής Δημοκρατίας της Κίνας

Τα τελευταία χρόνια δεκάδες χιλιάδες κάτοικοι της Βόρειας Κορέας απέδρασαν από τους λιμούς και τους διωγμούς που αντιμετώπιζαν στη Λαϊκή Δημοκρατία της Κορέας (DPRK), διερχόμενοι παράνομα τα σύνορα με τις βορειοανατολικές επαρχίες της Κίνας.

Από το 1999 η κινεζική κυβέρνηση έχει επιβάλει αναγκαστικό επαναπατρισμό σε χιλιάδες από αυτούς τους πρόσφυγες και αιτούντες άσυλο από την Βόρεια Κορέα, τους οποίους αντιμετωπίζει ως οικονομικούς και, κατά συνέπεια, ως παράνομους μετανάστες. Κατά τη διάρκεια του προηγούμενου έτους αναλήφθηκαν πολυάριθμες κατασταλτικές δράσεις εναντίον αυτών των προσφύγων, ενώ, επιπλέον, αυξήθηκαν οι περιπτώσεις αναγκαστικού επαναπατρισμού.

Όλα αυτά συνέβησαν παρά το γεγονός ότι, έχοντας εγκαταλείψει μία χώρα με τόσο χαμηλές επιδόσεις στον τομέα των ανθρωπίνων δικαιωμάτων όπως η Λαϊκή Δημοκρατία της Κορέας, πολλοί από τους πρόσφυγες έχουν αναμφισβήτητα το δικαίωμα να ζητήσουν άσυλο. Μετά την απέλασή τους από τη Λαϊκή Δημοκρατία της Κίνας, οι πρόσφυγες από τη Βόρεια Κορέα βρίσκονται στην πατρίδα τους αντιμέτωποι με μία αβέβαιη τύχη, η οποία ενδέχεται να συμπεριλαμβάνει φυλάκιση, βασανιστήρια και σε ορισμένες περιπτώσεις εκτελέσεις με συνοπτικές διαδικασίες ή θάνατο στη φυλακή από πείνα ή ασθένεια (πηγή: Διεθνής Αμνηστία).

Αναγκάζοντας τους πρόσφυγες να επαναπατριστούν, η κινεζική κυβέρνηση τους αρνείται την πρόσβαση σε οιεσδήποτε διαδικασίες αναγνώρισης καθεστώτος πρόσφυγα. Το γεγονός αυτό αντιβαίνει στην αρχή της μη επαναπροώθησης που συμπεριλαμβάνεται στη Σύμβαση του 1951 για τους πρόσφυγες, την οποία έχει συνυπογράψει και η Κίνα.

Ποια μέτρα προτίθεται να λάβει η Επιτροπή προκειμένου να διασφαλιστεί ο σεβασμός των δικαιωμάτων των προσφύγων και των αιτούντων άσυλο από τη Βόρεια Κορέα και η πρόσβασή τους σε μία δίκαιη και ανεξάρτητη διαδικασία ασύλου, όπως ορίζεται στη Σύμβαση του 1951 σχετικά με το καθεστώς του πρόσφυγα· Προτίθεται η Επιτροπή να θίξει το ζήτημα αυτό κατά τον επόμενο γύρο του εξαμηνιαίου διαλόγου ΕΕ-Κίνας σχετικά με τα ανθρώπινα δικαιώματα·

Απάντηση του κ. Patten εξ ονόματος της Επιτροπής

(6 Νοεμβρίου 2002)

Η Επιτροπή ανησυχεί ιδιαίτερα για την κατάσταση σχετικά με τα ανθρώπινα δικαιώματα στη Βόρειο Κορέα. Τα θέματα των ανθρωπίνων δικαιωμάτων, όπως είναι η κατάσταση των προσφύγων, θίγονται συστηματικά από την Επιτροπή κατά τις τακτικές πολιτικές επαφές της με τις αρχές της Βόρειας Κορέας. Τον Ιούνιο του 2002, στην Pyongyang, η Επιτροπή είχε τη δυνατότητα να εκφράσει τις ανησυχίες της στην Λαϊκή Δημοκρατία της Κορέας (DPRK) σχετικά με την μεταχείριση των ατόμων αυτών όταν επιστρέφουν από την Κίνα ενώ παρότρυνε την DPRK να σεβαστεί τα θεμελιώδη δικαιώματα των πολιτών αυτών.

Επειδή μεγάλος αριθμός ατόμων από τη Βόρεια Κορέα διέρχεται τα σύνορα με την Κίνα, η Ένωση παρακίνησε επίσης την Κίνα, σε πολλές ευκαιρίες και στο πλαίσιο του διαλόγου με τη χώρα αυτή για τα ανθρώπινα δικαιώματα να σεβαστεί τους διεθνείς ανθρωπιστικούς κανόνες και να παράσχει πρόσβαση στηνπηρεσία του Ύπατου Αρμοστή για τους πρόσφυγες για να αξιολογήσει την κατάσταση των ατόμων που προέρχονται από τη βόρεια Κορέα στην περιοχή των συνόρων.

Η Επιτροπή θα συνεχίσει να παρακολουθεί την κατάσταση των προσφύγων από τη Βόρεια Κορέα και να θίγει το θέμα αυτό στις επαφές που έχει με την DPRK και με τις κινεζικές αρχές.